নিজস্ব প্রতিবেদন: নিউ টাউনের মহিষগোঠ রাস্তার পাশে গজিয়ে ওঠা বেআইনি দোকানে আগুন। বৃহস্পতিবার রাত দেড়টা নাগাদ এই আগুনে অন্তত ৪০টি দোকান পুড়ে গিয়েছে। স্থানীয়দের দাবি, দমকল দেরিতে পৌঁছনোয় বাঁচানো যায়নি কিছুই। অগ্নিকাণ্ডে অন্তর্ঘাতের তত্ত্বও প্রকাশ্যে আসছে।  বৃহস্পতিবার রাত দেড়টায় নিউটাউনের মহিষগোঠে উড়ালপুলের নীচে দোকানে আগুন লাগে। স্থানীয়রাই প্রথম আগুন দেখতে পান। খবর যায় দমকলে। যদিও আগুন নেভানোর কাজ শুরু করে দেন এলাকাবাসীই। বেশ কিছুক্ষণ পর দমকলের ২টি ইঞ্জিন ঘটনাস্থলে পৌঁছয়।  স্থানীয়দের একাংশের দাবি, রাস্তার পাশে জমা আবর্জনা থেকে আগুনের সূত্রপাত। বেআইনি দোকানগুলিতে রান্নার গ্যাসের সিলিন্ডার মজুত ছিল বলে জানা গিয়েছে। দমকলের তরফে জানানো হয়েছে বেশ কয়েকটি সিলিন্ডারে বিস্ফোরণও হয়েছে। প্রায় ৩ ঘণ্টার চেষ্টায় আগুন নিয়ন্ত্রণে আসে। ভোরের আলো ফুটতে দেখা যায় চারিদিকে ধ্বংসস্তূপ।